Kinnitatud

Juhatuse 02.06.2021 otsusega nr 231

Lisa 1

**Haiguste ennetamise projekti „Emakakaelavähi varajane avastamine“ teenuse osutajatega ravi rahastamise lepingu sõlmimise kord**

**1.Üldsätted**

1.1. Haiguste ennetamise projekti „Emakakaelavähi varajane avastamine“ ravi rahastamise lepingute (edaspidi: **leping**) sõlmimiseks hindab Eesti Haigekassa (edaspidi: haigekassa ) tervishoiuteenuse osutajate taotlusi[[1]](#footnote-2) haigekassa nõukogu 21.05.2021 otsuses nr 16 „Haiguste ennetamise projekti „Emakakaelavähi varajane avastamine“ teenuse osutajatega ravi rahastamise lepingu sõlmimise asjaolude hindamise alused ja lepingu tähtaja üle otsustamise tingimused“ (edaspidi: **hindamise alused**) sätestatud alustel ja korras.

1.2. Leping sõlmitakse ravikindlustuse seaduse § 34 sätestatud haiguste ennetamise projekti “Emakakaelavähi varajane avastamine” teenuse osutamiseks.

1.3. Leping sõlmitakse taotluse esitanud tervishoiuteenuse osutajatega, kes vastavad hindamise alustes sätestatud tingimustele.

**2. Taotluste esitamine**

2.1. Taotluse esitamise tähtpäev on iga aasta 15. august ja 15. veebruar.

2.2. Digiallkirjastatud taotlus koos sellele lisatud dokumentidega tuleb edastada aadressile

ennetus@haigekassa.ee.

**3. Taotluste hindamine**

3.1. Taotluste hindamine toimub kahel korral aastas.

3.2. Haigekassal on õigus küsida taotlejalt kirjalikku taasesitamist võimaldavas vormis taotluse kohta täpsustusi ja puuduvaid dokumente, mida ei ole tehtud kättesaadavaks avalikes registrites. Taotleja on kohustatud haigekassale vastama samas vormis kolme (3) tööpäeva jooksul arvates haigekassa poolt küsimuse saatmisest taotluses märgitud taotleja kontaktisiku e-posti aadressile.

3.3. Kui taotleja ei vasta punktis 3.2. sätestatud tähtaja jooksul, on haigekassal õigus jätta taotlus läbi vaatamata.

3.4. Taotluse hindamise tulemused kinnitatakse haigekassa juhatuse otsusega.

**4. Lepingute sõlmimine**

4.1. Haigekassa sõlmib lepingu kuni viieaastase tähtajaga.

4.2. Asjaolude hindamise tulemusena taotlejaga esimest korda ravi rahastamise lepingu sõlmimisel on lepingu tähtaeg vähemalt üks aasta. Lepingu tähtaega võib pikendada kuni nelja aasta võrra, kui taotleja ei ole esimese aasta jooksul lepingutingimusi rikkunud.

4.3. Hiljemalt 15. augustiks laekunud taotluse esitajaga sõlmitakse leping algusega 01.oktoober, kui taotleja taotlus vastab hindamise alustes sätestatud kõigile alustele.

4.4. Hiljemalt 15. veebruariks laekunud taotluse esitajaga sõlmitakse leping algusega 01.aprill, kui taotleja taotlus vastab hindamise alustes sätestatud kõigile alustele.

**5. Taotluse hindamise tulemustest ja lepingu sõlmimisest teavitamine.**

5.1. Haigekassa teavitab tervishoiuteenuse osutajat kirjalikult taotluse hindamise tulemustest ja lepingusse ravijuhtude andmisest 3 tööpäeva jooksul arvates otsuse tegemisest.

**6. Ravijuhtude andmine lepingusse**

6.1 Taotlejaga, kelle taotlus vastab hindamise alustes sätestatud kõigile alustele, antakse sõlmitavasse lepingusse ravijuhud (edaspidi: RJ) järgmiselt:

6.1.1. Kui taotlejal on taotluse esitamise tähtpäeval taotlusel märgitud maakonnas kehtiv ravi rahastamise leping haiguste ennetamise projekti „Emakakaelavähi varajane avastamine“ teenuste osutamiseks, siis sõlmitavas lepingus tagatakse talle kvartaliks lepingu algusele eelnenud viimase 3 kuu lepingu maht;

 6.1.2. Kui taotlejal ei ole taotluse esitamise tähtpäeval taotlusel märgitud maakonnas kehtivat ravi rahastamise lepingut haiguste ennetamise projekti „Emakakaelavähi varajane avastamine“ teenuste osutamiseks, siis sõlmitavas lepingus tagatakse talle esialgu ühes tegevuskohas (aadressil) kvartali kohta 25 RJ.

6.2. Lepingu mahu suurendamine toimub tervishoiuteenuse osutajatega vastavalt nõudlusele.

1. Välja arvatud Vabariigi Valitsuse määrusega kehtestatud haiglavõrgu arengukavas nimetatud haiglad. [↑](#footnote-ref-2)